חברת הסטארטאפ הישראלית Neura, המפתחת פלטפורמה חכמה לאינטרנט של הדברים (IoT), הודיעה היום (ב׳) על השלמת סבב גיוס A בסך 11 מיליון דולר. את סבב הגיוס הנוכחי הובילו AXA Strategic Ventures ופיטנגו, בהשתתפות Liberty Israel Venture Fund ולנובו. Neura מעשירה אפליקציות ומכשירים עם תובנות על פעולות המשתמשים בעבר ובהווה, תוך כדי שמציגה תחזיות מחושבות על הפעולה הבאה שהם צפויים לעשות.
החברה פיתחה טכנולוגיה המאפשרת למוצרים להתחבר לא רק לאינטרנט או לסמארטפונים, אלא גם לתקשר אחד עם השני. התקשורת מתבצעת באמצעות רשת של אינדיקטורים הפועלים בהקשר רלוונטי ומאחורי הקלעים מסוגלת החברה להציג ניתוח דפוסי התנהגות ומשמעות סמנטיים. כך, יוצרת “הבנה” עמוקה יותר של המכשירים המחוברים עם המשתמש, כדי שיוכלו להסתגל ולהגיב בהתאם לשימוש. הטכנולוגיה של Neura רלוונטית למוצרים מתחום הבריאות החכמה, רכבים, שירותי מוסיקה, בתים ועוד. לדברי החברה, הפיתוח נולד אחרי שנים רבות של עבודה, ורק עכשיו האלגוריתם הושלם במלואו ומוכן לצאת לשוק הרחב.
לדוגמא, אם כל יום אני נוסעת לעבודה בשעה 8 בבוקר, ויום אחד התעכבתי ויצאתי ב-9 וחצי, המערכת תוכל להתריע בפניי שבשעה זו תמיד ממתינה ניידת משטרה האוכפת מהירות בדרך שלי למשרד.
ומה בנוגע לפרטיות? ובכן, החברה מדגישה כי אינה משתמשת במידע רב יותר מזה הזמין בשירותים אחרים אליהם אתם כבר מנויים במילא, אלא רק מנתחת אותו באופן מורכב יותר. היא גם מבטיחה שהיא שומרת את המידע אצלה והשימוש בו גם על ידה נעשה רק לאחר שניתן אישור ברור מצד המשתמש. בין הסוגיות הבעייתיות של המוצר הן היכולת של החברה לנתח מידע ולהסיק על פיו את טיב הקשרים בין אנשים, ולהסיק למי בדיוק שייך טלפון ספציפי (בעזרת בלוטות׳). נכון לעכשיו איסוף הנתונים מתבצע רק דרך הסמארטפון.
Neura הוקמה לפני שנתיים וחצי על ידי ארבעה מייסדים: גלעד מאירי (מנכ״ל), אורי שעשוע (מנהל מוצר), גיל מלר (מנהל פיתוח) וטרינו מאגי (סמנכ״ל טכנולוגיה). במשרדי החברה שממוקמים בהרצליה (לא פיתוח) מועסקים כ-20 עובדים, לצד 7 עובדים נוספים בארה״ב. סבב הגיוס הנוכחי יאפשר לחברה להגדיל את מצבת העובדים שלה ולגייס אנשים נוספים למרכז הפיתוח בארץ. סך גיוסיה של החברה עד כה מסתכמים ב-13 מליון דולר, כולל 2 מיליון דולר סבב סיד שהושלם באפריל 2014.